দিল্লির অঙ্গুলি হেলনেই কৌস্তুভ রায়কে গ্রেফতার?

কলকাতা: ১৬০ দিন পার, তবু অধরা জামিন। শুনানির শেষ পর্বে হঠাৎ ইডির আইনজীবীর মনগড়া সওয়াল। আদালতে নথি দিতে ব্যর্থ ইডি। কলকাতা হাইকোর্টের (Calcutta High Court) ভর্ৎসনার মুখে ইডির আইনজীবীরা। শুক্রবার কৌস্তুভ রায়ের (Kaustuv Roy) জামিনের (Bail) মামলার শুনানির ১৪ তম দিন ছিল। আদালত সূত্রের খবর, কৌস্তভ রায়ের এই জামিন মামলার শুনানি চলার সময় ইডির পক্ষের আইনজীবী আদালতে জানান, এই তদন্ত সম্পূর্ণভাবে দিল্লির হেডকোয়ার্টার থেকে নজরদারিতে চলছে। তাতে বিচারপতি তীর্থঙ্কর ঘোষ বলেন, আপনাদের হেডকোয়ার্টার থেকে কী চলছে সেটা জানা আমার বিচারের বিষয় নয়। তদন্তকারী অফিসার কী তদন্ত করেছেন সেটাই আমার জানা দরকার।

আইনজ্ঞ মহলের মতে, যে কোনও তদন্তেরই তদন্তকারী অফিসার সর্বোচ্চ ক্ষমতার অধিকারী। তদন্তকারী অফিসারের তদন্তের ওপর অন্য কোনও ব্যক্তি বা প্রতিষ্ঠান হস্তক্ষেপ করতে পারে না। তদন্তের বিষয় সম্পর্কে সম্পূর্ণভাবে সিদ্ধান্ত নেওয়ার অধিকার তদন্তকারী অফিসারের রয়েছে। আইনজীবী মহল মনে করছেন এই দিনের ইডির সওয়াল থেকে পরিষ্কার, দিল্লির অঙ্গুলি হেলনেই ১৭ জুলাইয়ে কৌস্তুভ রায়কে গ্রেফতার।

আরও পড়ুন: ১৬০ দিন পার, ইডির আইনজীবীকে ভর্ৎসনা কলকাতা হাইকোর্টের

উল্লেখ্য, আগামী ২ জানুয়ারি ইডিকে ১৩৮ কোটি টাকার নথি আদালতে জমা করতে হবে। ওই দিনই কৌস্তুভ রায়ের জামিন মামলার রায়দান করবে আদালত। ১৪ দিন শুনানি হলেও ইডির গাফিলতির দিকে ইঙ্গিত করেই এদিন কার্যত রায়দান করতে পারলেন না বিচারপতি তীর্থঙ্কর ঘোষ।